钦定古今图书集成/方舆汇编/职方典/第1500卷 > 《新建鹤庆府城记》明·李元阳
## 钦定古今图书集成/方舆汇编/职方典/第1500卷 > 《新建鹤庆府城记》明·李元阳

滇之为省，在天下之西南陲，鹤庆府又在滇之西陲，
视他郡尤为要害，而独未之城。嘉靖甲辰，蜀遂宁周
公集以刑部郎来知府事，抚顾山川，喟然叹曰：“郡而
不城，变谁与守？”会分巡中江王公按部至止，闻而壮
之，遂相与揣其高卑，物其土方，爰卜爰度，神人既协，
事期有成。因而请于巡抚钟祥刘公、巡按新城宋公，
佥曰：“宜城哉！”因驰奏上闻，制许之。于是城役乃兴。至岁丁未而城成，周五里五分，几千丈，高二丈二尺，基
广三丈，趺石高五尺。砖之骈比而厚者为层六，积累
而高者层四十有五。土石内附，倚以为固。城四门：南
有郛，北因守御旧城而门之，若重关焉。门各楼，四角
如之。周庐二十有五，敌台十，堑广三“丈，深丈五尺，穴
城深以仞，沟洫为石孔十二，经纪周密，巨细毕张，升
其城也，则石”“龈龈，长堞冯冯，西南复西，藩垣用兴。
居者庇德，行者颂能。”周公之初作城基也，掘地深五
尺，阔三丈许，程以坚栗，障螘穴也；沉以巨石，防潦泐
也。于时城趾未盈尺，而山石为空，公帑未启钥，而私
俸已罄。此则公之求诸天，慊诸己，而不以售之人者
也。然犹论说人殊，估费中匮。于时则有巡抚仙居应
公，巡按蔚州郝公、慈谿刘公主张众论，临核不浮，伸
缩补乏，奖勤激颓，由是费乃裕用，徒佣勃然矣。至如
躬履其地，继视其事，定章程，度规制，酌财用，书廪饩，
各殚智虑，克成厥功，则分守阆中沈公、常熟朱公、南
昌刘公、兵宪进贤曾公、宜宾卞公、分巡无锡安公其
人也。是役也，木甓砺锻，糇粮之直，以金数之，至三万
“八千有奇，用人之力，以工数之，竟百馀万。凡所以为
守城之具，无弗给焉。夫见小者隳大，自私者鲜公。是
故劳恶其出于己也，不必归己；货恶其弃于地也，不
必藏于己。圣王之有府库，以为民备也；建侯置守，以
为民塈也。今城以域民，大政也；边防，先务也。诸公忘
己之劳而归功于郡守，国家不爱其”费而贻民以安，
其于为政之本末与其所先后，皆得之矣。在昔有周
南仲城于朔方，则致王命以赞其决，仲山甫城于东，
则有吉甫以推其贤。是故下有赫赫之名，未有不本
于上之能容；上有明明之功，未有不繇于下之克任
愚也。土著鄙人，幸兹城于己，有《感梓》之庇，窃有感于
诸公协恭之美，信无负于明命，思有述以告将来。会
鹤之士若夫若耆，不远数百里至吾庐取文，将刻之
城隅，以识岁月，遂忘其芜陋，作《鹤庆府城记》。诸有勚
于城者，载姓氏于碑阴。